钦定古今图书集成/明伦汇编/官常典/第498卷 > 耶律沙
## 钦定古今图书集成/明伦汇编/官常典/第498卷 > 耶律沙

按《辽史》本传：“沙字安隐，其先尝相遥辇氏。应历间，累
官南府宰相。景宗即位，总领南面边事。保宁间，宋攻
河东，沙将兵救之，有功，加守太保。乾亨初，宋复北侵，
沙将兵由间道至白马岭，阻大涧，遇敌。沙与诸将欲
待后军至而战，冀王敌烈、监军耶律抹只等以为急
击之便，沙不能夺。敌烈等以先锋渡涧，未半，为宋人”
所击，兵溃，敌烈及其子蛙哥、沙之子德里、令稳、都敏、
详稳唐筈等五将俱没。会北院大王耶律斜轸兵至，
万矢俱发，敌军始退。沙将趋太原，会汉驸马都尉卢
俊来奔，言“太原已陷”，遂勒兵还宋，乘锐侵燕，沙与战
于高梁河，稍却，遇耶律休哥及斜轸等，邀击，败宋军。
宋主宵遁至涿州，微服乘驴车间道而走。上以功释
前过。是年，复从韩匡嗣伐宋，败绩。帝欲诛之，以皇后
营救得免。睿智皇后称制，召赐几杖，以优其老。复从
伐宋，败刘廷让、李敬源之军，赐赉优渥。统和六年卒。